สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 26 ม.ค.59
26 ม.ค. 2559

– เงินเยนอยู่ที่ระดับ 118.22 เยน/ดอลลาร์ จากช่วงเช้าที่ระดับ 118.09 เยน/ดอลลาร์
– เงินยูโรอยู่ที่ระดับ 1.0836 ดอลลาร์/ยูโร จากช่วงเช้าที่ระดับ 1.0850 ดอลลาร์/ยูโร
– ดัชนี SET ปิดวันนี้ที่ระดับ 1,268.07 จุด เพิ่มขึ้น 0.37 จุด หรือ 0.03% มูลค่าการซื้อขาย 30,767.18 ล้านบาท
– สรุปปริมาณการซื้อขายรายกลุ่ม ต่างชาติขายสุทธิ 339.71 ล้านบาท (SET+MAI)
 
– กระทรวงพาณิชย์ เผยปี 58 การส่งออกลดลง 5.78% มูลค่า 214,375 ล้านเหรียญสหรัฐฯ ขณะที่การนำเข้าลดลง 11.02% มีมูลค่า 202,654 ล้านเหรียญสหรัฐฯ ส่งผลให้ดุลการค้าของปี 58 เกินดุล 11,721 ล้านเหรียญสหรัฐฯ
– กระทรวงการคลัง ระบุว่า ที่ประชุมคณะรัฐมนตรี (ครม.) มีมติเห็นชอบโครงการเพิ่มความเข้มแข็งของเศรษฐกิจฐานรากตามแนวทางประชารัฐที่กระทรวงการคลังเสนอ ภายใต้วงเงินรวม 35,000 ล้านบาท เพื่อเพิ่มปริมาณการลงทุนในระดับชุมชนผ่านกองทุนหมู่บ้านและชุมชนเมือง
– ที่ประชุมคณะรัฐมนตรี (ครม.) อนุมัติวงเงินลงทุนในการจัดตั้งธนาคารเพื่อการลงทุนในโครงสร้างพื้นฐานเอเชีย (Asian Infrastructure Investment Bank:AIIB) ตามที่กระทรวงการคลังเสนอ และให้เสนอร่าง พ.ร.บ.ที่ให้อำนาจการปฏิบัติเกี่ยวกับ AIIB เข้าสู่ที่ประชุมสภานิติบัญญัติแห่งชาติ (สนช.) โดยเร็ว รวมทั้งให้ความเห็นชอบในสัตยาบันที่จะใช้ประกอบข้อตกลงที่ได้ลงนามไว้ก่อนหน้านี้ เพื่อให้มีผลบังคับใช้ครบถ้วนตามกฎหมาย
– ศูนย์วิจัยกสิกรไทย ระบุถึงแนวโน้มสินเชื่อของธนาคารพาณิชย์จดทะเบียนในประเทศช่วงไตรมาส 1/59 เชื่อว่ามีโอกาสประคองการเติบโตได้ที่ระดับ 4.0-4.2%YoY จากแรงหนุนมาตรการกระตุ้นอสังหาริมทรัพย์ที่ต่อเนื่องมาจากช่วงปลายปี 58 และ การเบิกใช้ซอฟท์โลนของผู้ประกอบการเอสเอ็มอี
– คณะกรรมการเพื่อการพัฒนาเศรษฐกิจของสิงคโปร์ รายงานผลผลิตภาคอุตสาหกรรมเดือน ธ.ค.58 หดตัวลง 7.9% เมื่อเทียบเป็นรายปี ทำสถิติหดตัวลงติดต่อกันเป็นเดือนที่ 11 และเป็นการหดตัวที่ยาวนานที่สุดนับตั้งแต่ปี 2543
– นายอามันโด เททังโก ผู้ว่าการธนาคารกลางฟิลิปปินส์ ระบุขณะนี้ธนาคารกลางยังไม่จำเป็นต้องปรับลดอัตราดอกเบี้ยลงเพื่อพยุงเศรษฐกิจฟิลิปปินส์ รวมถึงการพึ่งพานโยบายการเงินเพื่อหนุนการขยายตัวของประเทศในช่วงไม่กี่ปีนี้
– ธนาคารกลางจีน (PBOC) ได้อัดฉีดเม็ดเงินมูลค่า 4.4 แสนล้านหยวน เข้าสู่ตลาดการเงินผ่านการดำเนินงานทางตลาดเงิน (open market operations) ในวันนี้ เพื่อเสริมสภาพคล่องไว้รองรับความต้องการเงินสดในช่วงเทศกาลตรุษจีน
– มูดี้ส์ อินเวสเตอร์ เซอร์วิส สถาบันจัดอันดับความน่าเชื่อถือระหว่างประเทศ ระบุในรายงานว่า ธนาคารจีนกำลังเผชิญกับความไม่แน่นอนและความเสี่ยงที่เพิ่มมากขึ้น ท่ามกลางความผันผวนของอัตราดอกเบี้ย อัตราแลกเปลี่ยน ราคาหุ้น และกระแสเงินทุน
 
ที่มา: สำนักข่าวอินโฟเควสท์